Gönguferð um fjalllendi Málaga og Cádiz á Spáni . Við kynnumst hinum hvítu þorpum í göngum okkar um fallegt landslag Andalúsíu , en um er að ræða þorp með litlum húsum í andalúsískum stíl sem öll eru hvítmáluð með kalki til varnar hita á sumrin . Gengið er í 3 - 6 tíma á dag og flokkast göngurnar undir léttar til miðlungserfiðar og henta því flestum sem eru í nokkuð góðu formi . Gist er í Ronda í 7 nætur á sjarmerandi 4ra stjörnu hóteli , Catalonia Reina Victoria ( með morgunverði inniföldum ) . Frá Ronda er farið í dagsferðir þar sem þorp í nágrenninu eru heimsótt : Grazalema , Jimera de Libar , Montejaque og Genalguacil eru m.a. þorp sem við munum heimsækja fyrir utan Ronda . Það sem gerir þessa ferð sérstaka fyrir utan fegurð og sjarma þessa svæðis er að ekki er farið með stóra hópa ( minnst 12 manns og mest 20 manns ) . Í öllum göngunum í Ronda er einnig boðið upp á veglega hressingu sem er innifalin í verði . Fyrir utan íslenskan fararstjóra eru einnig frábærir staðarleiðsögumenn með í för þannig að það má segja að þetta sé sannkölluð lúxus gönguferð ! Athugun : Gönguleiðir geta verið færðar um dag eða breytt ef fararstjórar telja þörf á.Hægt er að lengja dvöl á ferð á hóteli á Costa del Sol svæðinu ef áhugi er fyrir hendi . Flogið í beinu flugi til Malaga á Spáni . Flugtak í Keflavík kl. 07:15 , lent í Malaga kl. 13:45 . Frá Malaga til Ronda eru um 102 km og tekur um 1,5 klst. að aka þangað . Ronda er afar fallegur bær með u.þ.b. 36.000 íbúa . Bærinn er einn þekktasti fjallabær Málaga en 100 metra há gjá klýfur bæinn í tvennt . Einnig er nautaatshringur Ronda talinn einn af elstu og merkustu nautaatshringjum Spánar . Þegar innritun á hóteli er lokið er farið er með fararstjóra í stutta kynnisferð um bæinn . Við ökum af stað til Benaoján en þar ætlum við að byrja gönguna í dag . Aksturinn tekur um 20 mín . Gangan í dag er í léttari kanntinum , hækkun er á bilinu 400 – 500 m. og lengd göngunnar 12 -15 km . Gengið er um skógi vaxið svæði í grennd við ána Guadiaro og á leiðinni sjáum við hvít þorpin í hlíðum nærliggjandi fjalla . Gangan endar við þorpið Jimera de Líbar en þar mun rútan ná í okkur . Við byrjum daginn með góðum morgunverði og ökum síðan af stað í næstu göngu ( 30 mín. akstur ) . Gangan er að hluta til hringur en gengið er í 14 km og er hækkun / lækkun + / - 450 m . Gengið er um dalinn „ Gaduares “ og liggur gangan m.a. í gegnum korkeikarakur . Gangan endar í hinu fallega þorpi „ Montejaque “ . Ronda stendur fyrir ofan 100 m háa gjá sem heitir El Tajo . Yfir El Tajo er stórkostleg brú kölluð „ Puente Nuevo “ eða nýja brúin , þó svo að hún hafi verið byggð á 18. öld ! Í dag höldum við í göngu í næsta nágrenni Ronda því við ætlum að ganga niður í gjána . Gangan er 6 - 8 km og kölluð „ Ruta de las Murallas de Ronda y los Molinos de Tajo “ . Hún er meðalerfið , tekur 3 - 4 klst. og er hækkun / lækkun á bilinu 600 – 750 m . Við klárum gönguna aftur í Ronda . Eftir morgunmat höldum við til þorpsins Alcatocín ( 40 mín ) . Við ætlum að ganga frá þorpinu , sem stendur í 725 m hæð , til Genal árinnar með viðkomu í bænum Benarrabá . Frá Benarrabá liggur leiðin niður bratta ( 315 m ) , þaðan fylgjum við ánni Genal þar til rútan mætir okkur og fer með okkur í þorpið Genalguacil . Í því búa aðeins 600 manns en sérstæða þorpsins er án efa ýmis listaverk sem skreyta þorpið . Ástæðan fyrir því er að þorpsyfirvöld hafa frá 1994 tekið á móti völdum listamönnum , boðið þeim ókeypis fæðu og húsnæði í skiptum við að skilja listaverk eftir á listasafni þorpsins eða í sjálfum bænum . Því má segja að bærinn sé listasafn undir berum himni ! Gengnir eru 12 – 15 km og er gangan talin létt / meðalerfið . Komið við á veitingastað eftir göngu ( hádegisverður ekki innifalinn í verði ) áður en rölt er um listamannaþorpið . Við ætlum að ganga í næsta nágrenni við þorpið Grazalema í dag ( 45 mín. akstur ) . Í Grazalema búa um 2.000 manns og er bærinn í 800 m hæð umkringdur fjöllum allt í kring . Þetta náttúrsvæði hefur verið á heimsminjaskrá Unesco síðan 1977 . Genginn er hringur sem kallaður er „ Las Presillas el Puerto del Boyar “ en gengið er á fjallastíg í kringum gilið Peñón del Grazalema . Hækkun er á bilinu 850 m. til 1.250 m. og er lengd göngunnar 9 -12 km . Gangan er talin miðlungserfið og tekur u.þ.b. 5 klst . Eftir gönguna verður stoppað í bænum og komið við á veitingastað ( hádegisverður ekki innifalinn í verði ) . Það er upplagt að hafa frjálsan tíma þennan síðasta dag í Ronda til þess að njóta sín í þessum fallega bæ ! Hægt er að rölta um bæinn eða njóta aðstöðunnar sem hótelið hefur upp á að bjóða . Liggja við sundlaugarbakkann , njóta fjallasýnarinnar frá veröndinni eða panta sér dekur í heilsulindinni .